Geliefde broers sterf saam: ‘Hulle was manne van God’Arend Keulder. (Foto: Verskaf) “Die gentlemans van Zeerust.” Só beskryf vriende die geliefde twee broers, Arend (65) en Joubert (63) Keulder, wat Saterdag in ŉ trompop botsing op die N4 buite Rustenburg in Noordwes gesterf het. Arend en Joubert is twee van die oorledenes van dié grusame botsing wat vier mense se lewens geëis het. Die bekende sakevrou, dr. Thandi Ndlovu, en die bestuurder wat saam met haar in die voertuig was, het ook gesterf. Die bestuurder se naam is nog nie bekendgemaak nie. Annalize le Grange, Arend en Joubert se suster, verduidelik dat Arend onlangs ŉ knieoperasie gehad het en dat Joubert hom vermoedelik gaan haal het om dokter toe te neem. “Ek is nie seker of hulle op pad Pretoria toe was en of hulle op pad terug van Pretoria af was toe die ongeluk gebeur het nie,” sê sy. Le Grange sê volgens inligting wat sy gekry het van mense wat op die toneel was, moes die voertuig wat met Arend en Joubert se voertuig gebots het, teen ŉ baie hoë spoed gery het. Die presiese omstandighede van die ongeluk is egter nie duidelik nie en sal deel vorm van ŉ polisieondersoek. Arend en Joubert is albei op slag dood. “Hul liggame sal vandag deur familielede uitgeken word,” sê Le Grange. Arend het ŉ paar jaar gelede as lt.kol. in die gevangenisdiens afgetree waarna hy by Groot‑Marico met beeste begin boer het. Joubert was ŉ vooraanstaande hoogspanningselektrisiën wat in Zeerust gestasioneer was. Hy sou in September afgetree het. “Ek sal altyd onthou hoe mooi hulle kon sing,” sê Le Grange. “Hulle het albei ongelooflike stemme gehad. Ons het as kinders op ŉ plaas naby die Botswana-grens grootgeword en as jy vroegoggend die Fordson-trekker hoor dreun, kon jy maar net luister wie se stem jy hoor sing om te weet wie dit was. Dit was óf my pa óf hulle twee.” Joubert Keulder. (Foto: Verskaf) Sy beskryf Arend as iemand wat sy lewe gewy het aan die opdrag wat die Here vir hom gegee het om te doen. “Hy het elke dag van sy lewe voluit gewerk, dit was sy passie. Alles wat hy gedoen het, het hy met oorgawe gedoen. Daar was nie vir hom iets soos iets half doen nie,” sê sy. Joubert was op sy beurt ŉ perfeksionis, maar ook ŉ grapjas wat altyd die komiese in alles kon raaksien. “Hy het ŉ diploma in sang verwerf, maar het nooit die kans gehad om dit as loopbaan te doen nie. Nietemin het hy die wêreld vol gesing. Daar was nie ŉ geleentheid in Zeerust waar hy nié gesing het nie. Hy het ŉ geweldige sterk tenoorstem gehad,” sê sy. Sy voeg by die boodskappe van troos en huldeblyke wat op sosiale media ingestroom het sedert die nuus oor die ongeluk bekend geword het, is aanduidend van hoe geliefd die twee broers was. “Die gentlemans van Zeerust,” skryf iemand. “Hulle was nie vooraanstaande mense nie, net gewone manne. Manne met gesinne, maar ook manne van God. Manne wat die Here gedien het,” skryf ŉ ander. “Zeerust is in rou.” Arend word oorleef deur sy vrou, Maggie, sy dogter, Nicolene, en sy seun, Kobus. Joubert word oorleef deur sy vrou, Alta, en sy seuns, Arend jr. en Francois. Die Keulder-broers sal Sondag om 12:00 uit die NG Kerk Buhrmansdrif begrawe word.